ΚΑΝΟΝΙΣΜΟΣ (ΕΟΚ) αριθ. 1604/92 ΤΟΥ ΣΥΜΒΟΥΛΙΟΥ της 15ης Ιουνίου 1992 για την τροποποίηση του κανονισμού (ΕΟΚ) αριθ. 2504/88 για τις ελεύθερες ζώνες και τις ελεύθερες αποθήκες

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής(1) ,

τη γνώμη του Ευρωπαϊκού Κοινοβουλίου(2) ,

Εκτιμώντας:

ότι ο κανονισμός (ΕΟΚ) αριθ. 2504/88 του Συμβουλίου της 25ης Ιουλίου 1988 για τις ελεύθερες ζώνες και τις ελεύθερες αποθήκες(3) , στο άρθρο 8 στοιχείο β), προβλέπει ιδίως ότι οι εργασίες τελειοποίησης στο εσωτερικό μιας ελεύθερης ζώνης πραγματοποιούνται σύμφωνα με τον κανονισμό (ΕΟΚ) αριθ. 1999/85 του Συμβουλίου της 16ης Ιουλίου 1985, για το καθεστώς ενεργητικής τελειοποίησης(4) , ότι το άρθρο 5 αυτού του τελευταίου κανονισμού προβλέπει ότι η έγκριση υπαγωγής στο καθεστώς ενεργητικής τελειοποίησης χορηγείται μόνο εφόσον δεν θίγονται τα ουσιώδη συμφέροντα των παραγωγών της Κοινότητας και συνεπώς πληρούνται οι οικονομικοί όροι σχετικά με την εφαρμογή του εν λόγω καθεστώτος

ότι η απόφαση 91/314/ΕΟΚ του Συμβουλίου της 26ης Ιουνίου 1991 για τη θέσπιση ενός προγράμματος ειδικών μέτρων λόγω του απομακρυσμένου και νησιωτικού χαρακτήρα των Καναρίων Νήσων (POSEICAN)(5) , προβλέπει στο σημείο 8 του παραρτήματος ότι οι εργασίες ενεργητικής τελειοποίησης του πραγματοποιούνται στις ελεύθερες ζώνες των Καναρίων Νήσων δεν θα υπόκεινται στους οικονομικούς όρους που προβλέπονται από το καθεστώς αυτό ότι μία ανάλογη διάταξη προβλέπεται στο σημείο 11 του παραρτήματος της απόφασης 91/315/ΕΟΚ της 26ης Ιουνίου 1991 για τη θέσπιση προγράμματος ειδικών μέτρων λόγω του απομακρυσμένου και νησιωτικού χαρακτήρα της Μαδέρας και των Αζορών (POSEIMA)(6) , ότι, κατά συνέπεια, είναι σκόπιμο να τροποποιηθεί ο κανονισμός (ΕΟΚ) αριθ. 2504/88 κατά τρόπο όμως τέτοιο ώστε η τροποποίηση αυτή να εφαρμόζεται επίσης και στα υπερπόντια εδάφη τα οποία βρίσκονται σε μια άκρως περιφερειακή θέση ανάλογη με αυτήν των ανωτέρω περιοχών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το δεύτερο και τρίτο εδάφιο του άρθρου 8 στοιχείο β) του κανονισμού (ΕΟΚ) αριθ. 2504/88 αντικαθίστανται από το ακόλουθο κείμενο:

"Κατά παρέκκλιση του πρώτου εδαφίου, οι εργασίες τελειοποίησης που πραγματοποιούνται στο έδαφος του παλαιού ελεύθερου λιμένα του Αμβούργου, στις ελεύθερες ζώνες των Καναρίων Νήσων, των Αζορών, της Μαδέρας και των υπερπόντιων διαμερισμάτων δεν υπόκεινται στους οικονομικούς όρους που προβλέπονται από το καθεστώς ενεργητικής τελειοποίησης.

Ωστόσο, όσον αφορά τον παλαιό ελεύθερο λιμένα του Αμβούργου, εάν, σε ένα συγκεκριμένο τομέα οικονομικής δραστηριότητας, θίγονται οι όροι ανταγωνισμού στην Κοινότητα λόγω αυτής της παρέκκλισης, το Συμβούλιο αποφασίζει, με ειδική πλειοψηφία και ύστερα από πρόταση της Επιτροπής την εφαρμογή, στην αντίστοιχη οικονομική δραστηριότητα που έχει δημιουργηθεί στο έδαφος του παλαιού ελεύθερου λιμένα του Αμβούργου, των οικονομικών όρων που προβλέπονται στο κοινοτικό σχέδιο για την ενεργητική τελειοποίηση."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 15 Ιουνίου 1992.

Για το ΣυμβούλιοΟ ΠρόεδροςJoao PINHEIRO

(1) ΕΕ αριθ. C 97 της 16. 4. 1992, σ. 14.

(2) Γνώμη που διατυπώθηκε στις 9 Ιουνίου 1992 (δεν δημοσιεύθηκε ακόμα στην Επίσημη Εφημερίδα).

(3) ΕΕ αριθ. L 225 της 15. 8. 1988, σ. 8.

(4) ΕΕ αριθ. L 188 της 20. 7. 1985, σ. 1.

(5) ΕΕ αριθ. L 171 της 29. 6. 1991, σ. 5.

(6) ΕΕ αριθ. L 171 της 29. 6. 1991, σ. 10.